เตรียมจัดการแข่งขันวิ่งเทรล เน้นการจัดงานรูปแบบอนุรักษ์สิ่งแวดล้อม กระตุ้นนักท่องเที่ยวเข้าจังหวัดชลบุรี สร้างรายได้ชุมชน
นางปิ่นนาถ เจริญผล ผู้อำนวยการภูมิภาคภาคตะวันออก การท่องเที่ยวแห่งประเทศไทย (ททท.) เปิดเผยภายหลังเป็นประธานการจัดกิจกรรม Amazing Eco Trail 2022 ว่า ททท.เตรียมจัดงาน Amazing Eco Trail 2022 ถือเป็นการจัดการท่องเที่ยวเชิงกีฬา ส่งเสริมให้มีการอนุรักษ์สิ่งแวดล้อมในแบบ ECO นำวัสดุธรรมชาติมาใช้อย่างคุ้มค่าลดการใช้วัสดุที่ทำลายสิ่งแวดล้อม รณรงค์การทิ้งเศษพลาสติกในเส้นทางและมีการคัดแยกขยะ ส่วนที่เป็นวัสดุจากธรรมชาติจะนำกลับมาใช้ให้เกิดประโยชน์สูงสุด ประกอบกับภายในงานจะมีการแข่งขันวิ่งเทรล ที่เป็นทั้งกีฬาและกิจกรรม ที่ประกอบด้วยการวิ่งและการเดินเขาบนเส้นทางที่กำหนด โดยมีให้เลือกทั้งหมด 3 ระยะทาง ได้แก่ ระยะทาง 21 กิโลเมตรแบ่งเป็นช่วงอายุ 15-70 ปีขึ้นไป / ระยะทาง 10 กิโลเมตรแบ่งเป็นช่วงอายุ 12-70 ปีขึ้นไป และระยะทาง 5 กิโลเมตรสำหรับเยาวชนชาย-หญิง อายุ 7-19 ปี และ ชาย-หญิงทั่วไป อายุ 20 ปีขึ้นไป ซึ่งการจัดงานดังกล่าวจะเป็น การส่งเสริมให้เกิดการใช้จ่ายและกระตุ้นให้นักท่องเที่ยวสามารถเดินทางท่องเที่ยวภายในประเทศเพิ่มขึ้น ขณะที่ภายในงานจะมีทั้งร้านค้าธุรกิจท่องเที่ยวในจังหวัดชลบุรีและผู้จำหน่ายสินค้าอุปกรณ์กีฬามาจัดกิจกรรมด้วย ขณะเดียวกันสามารถนำใบเสร็จในการซื้อสินค้าหรือใช้บริการด้านที่พักแรมในจังหวัดชลบุรี จำนวน 500 บาท นำมาแลกเป็นบัตรเข้าชมมินิคอนเสิร์ตได้อีกด้วย สำหรับผู้ที่สนใจเข้าร่วมงาน Amazing Eco Trail 2022 สามารถดูรายละเอียดเพิ่มเติมได้ที่ Facebook Fanpage : Amazing EcoTrail โดยจะจัดขึ้นในวันเสาร์และอาทิตย์ ระหว่างวันที่ 3 และ 4 กันยายน 2565 ณ Wisdom Valley ตำบลเขาไม้แก้ว อำเภอบางละมุง จังหวัดชลบุรี